
Antioxidáns tulajdonságú réz(II)-komplexek előállítása és vizsgálata

Kulcsszavak: komplex; réz; SOD aktivitás; kromén; oldategyensúly
A szuperoxid-dizmutáz enzim a biológiai rendszerekben képződő szuperoxid gyökanion elbontásáért felelős. Az enzim hiánya vagy a szuperoxid gyökanion koncentrációjának megemelkedése az oxidatív stressz állapotát idézi elő. Mivel a szuperoxid-dizmutáz enzim terápiás alkalmazása nem lehetséges annak kis szérum stabilitása miatt, előtérbe kerülnek az olyan, kis molekulatömegű antioxidánsok, amelyek képesek a szuperoxid anion koncentrációját megfelelő szintre csökkenteni.
Munkám során új, potenciálisan antioxidáns tulajdonságú kromén-3-karbonsavval konjugált ligandumot (CroHis) állítottam elő, valamint réz(II)ionokkal alkotott komplexképződési reakcióját vizsgáltam. Az így nyert fiziko-kémiai paramétereket és a komplex antioxidáns tulajdonságát hasonlítottam össze a réz(II)/kromén-3-karbonsav modellrendszerrel.
A réz(II)/CroHis rendszer esetében fiziológiás pH-tartományban a Cu2L2H-2 összetételű komplex az uralkodó részecske és a fémion koordinációs szférájában (O,O,NIm,N–) donorcsoportok vannak. A komplex ESR spektrumának szimulációjával alátámasztottuk, hogy a részecskében a két Cu(II) ekvatoriális síkjai egymás alatt és felett helyezkednek el, valamint a két fémion a síkban kis mértékben eltolódik egymáshoz képest. Ezen eredményeket a röntgenkrisztallográfiával meghatározott szerkezet is igazolta.
A SOD aktivitás vizsgálatok Cu(II)/kromén-3-karbonsav 1:2, valamint a Cu(II)/CroHis 1:1 arányú rendszer esetén a xantin/xantin-oxidáz/NBT modellrendszer segítségével valósultak meg. Eredményeinkből megállapítottuk, hogy mindkét réz(II)-komplex kiemelkedően nagy SOD aktivitással bír, amely elsődlegesen a réz(II) és kromén alegység közötti kölcsönhatásból származik. Ugyanakkor fontos kiemelni, hogy a CroHis alkalmasabb jelölt lehet biológiai vizsgálatokra, melynek oka a hisztidin imidazol-nitrogénjének a koordinációja, amely növeli a réz(II)-komplex termodinamikai stabilitását.
 



